Onsdag morgen indgik Jammerbugt Kommune og skytten Anders Golding en markedsføringsaftale. Jetsmark-skytten deltager ved sommerens OL i London, og i den forbindelse skal han være med til at promovere kommunen. Aftalen indebærer, at Anders Golding får 50.000 kroner af kommunen mod at han til gengæld bærer kommunens logo på sit tøj i forbindelse med stævner og i andre offentlige sammenhænge frem til de olympiske lege. Borgmester i Jammerbugt Kommune, Mogens Gade forventer, at det nye samarbejde vil øge den lokale patriotisme. - En OL-deltager fra Jammerbugt Kommune, det er ikke noget, der sker hver dag, og det er noget, folk kan identificere sig med. Så det betyder noget for stoltheden i vores kommune, og så betyder det noget for vores kommune, at folk siger: Anders Golding, han kommer fra Jammerbugten, siger Mogens Gade.

Opsummering:
Jammerbugt Kommune vil lukrere på den lokale skytte Anders Goldings deltagelse ved OL i London til sommer.